
                                                   AVIZ

    asupra  propunerii legislative pentru abrogarea Ordonanţei Guvernului nr.80/2001 aprobată prin Legea nr.247/2002 privind stabilirea unor normative de cheltuieli pentru autorităţile şi  instituţile publice, cu modifcările ulterioare
                În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru abrogarea Ordonanţei Guvernului nr.80/2001 aprobată prin Legea nr.247/2002 privind stabilirea unor normative de cheltuieli pentru  autorităţile şi instituţiile publice, cu modifcările ulterioare, trimisă cu adresa nr.PL.X 126 din 12 martie 2007 şi înregistrată cu nr. 31/264  din 13.03. 2007. 
    În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională . 
    Senatul, în calitate de primă Cameră sesizată, în şedinţa din  6 martie 2007, a respins propunerea legislativă.
                Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege  menţionat mai sus, în şedinţa din 27 martie 2007.


    Membrii comisiei au examinat propunerea legislativă supusă avizării, expunerea de motive, punctul de vedere al Guvernului, transmis cu adresa nr.3556/22.11.2006, prin care nu susţine adoptarea iniţiativei legislative  şi avizul favorabil al Consiliului Legislativ nr.1482 din 03.11.2006.
                Cu prilejul dezbaterilor, membrii Comisiei au constatat că obiectul de reglementare a propunerii legislative îl constituie abrogarea Ordonanţei Guvernului nr 80/2001 aprobată prin Legea nr.247/2002 privind stabilirea unor normative de cheltuieli pentru  autorităţile şi instituţiile publice, cu modificările ulterioare. În acest context s-a reţinut şi faptul că potrivit art.14 din Legea nr.500/2002 privind finanţele publice, cu modificările ulterioare şi ale art.14 din Legea nr.273/2006 privind finanţele publice locale, cheltuielile bugetare au destinaţie precisă şi limitată şi sunt determinate de autorizările conţinute în legi specifice şi în legile bugetare anuale. Stabilirea unor limite maxime la anumite categorii de cheltuieli, precum acţiunile de protocol, dotare cu autoturisme, consumul de carburanţi şi pentru costurile convorbirilor telefonice, nu poate  reprezenta o îngrădire a atribuţiilor administraţiei publice şi instituţiilor publice, ci condiţii şi premise pentru o bună gestitune financiară prin asigurarea legalităţii, regularităţii, economicităţii, eficacităţii şi eficienţei în utilizarea fondurilor publice şi în administrarea patrimoniului public.   
     În urma dezbaterilor Comisia, în unanimitate, a hotărât avizarea negativă a proiectului de lege .

     În raport de obiectul şi conţinutul său, proiectul de lege face parte din categoria legilor ordinare.

